L 191/2
HR
Službeni list Europske unije
28.7.2023.
(3)
Također je potrebno ažurirati pravo Unije o gospodarenju otpadnim baterijama i poduzeti mjere za zaštitu okoliša i ljudskog zdravlja sprečavanjem ili smanjenjem štetnih učinaka stvaranja otpada i gospodarenja otpadom, na način da se smanji učinak uporabe resursa i poboljša učinkovitost resursa.
Takve su mjere ključne za prelazak na kružno i klimatski neutralno gospodarstvo i netoksični okoliš te za dugoročnu konkurentnost i stratešku autonomiju Unije.
S pomoću njih se mogu stvoriti važne gospodarske prilike i pritom povećati sinergije između kružnoga gospodarstva i politika u području energetike, klime, prometa, industrije i istraživanja te zaštititi okoliš i smanjiti emisije stakleničkih plinova.
(4)
Zahvaljujući Direktivi 2006/66/EZ Europskog parlamenta i Vijeća (3) poboljšana je okolišna učinkovitost baterija i utvrđena su neka zajednička pravila i obveze za gospodarske subjekte, osobito putem usklađenih pravila za sadržaj teških metala i označivanje baterija te pravila i ciljeva za gospodarenje svim otpadnim baterijama na temelju proširene odgovornosti proizvođača.
(5)
U izvješćima Komisije o provedbi, utjecaju i evaluaciji Direktive 2006/66/EZ, podnesenima 2019., istaknuta su ne samo postignuća nego i ograničenja te direktive, posebno u znatno promijenjenom kontekstu koji obilježavaju strateška važnost baterija i njihova povećana uporaba.
(6)
Komunikacija Komisije od 17. svibnja 2018. naslovljena „Europa u pokretu – održiva mobilnost za Europu: sigurna, povezana i čista” uključuje strateški akcijski plan za baterije.
U tom akcijskom planu navedene su mjere kojima se podupiru nastojanja da se uspostavi bolji vrijednosni lanac baterija u Europi, što obuhvaća vađenje sirovina, održivu nabavu i obradu, održive materijale za baterije, izradu članaka te ponovnu uporabu i recikliranje baterija.
(7)
U okviru europskog zelenog plana Komisija je potvrdila svoju predanost provedbi strateškog akcijskog plana za baterije te je izjavila da će predložiti zakonodavstvo kojim bi se osigurao siguran, kružan i održiv vrijednosni lanac baterija za sve baterije, među ostalim i kako bi se opskrbilo rastuće tržište električnih vozila.
(8)
U svojim zaključcima od 4. listopada 2019. naslovljenima „Više kružnosti – prijelaz na održivo društvo” Vijeće je pozvalo, među ostalim, na koherentne politike kojima se podupire razvoj tehnologija za poboljšanje održivosti i kružnosti baterija kako bi se popratio prelazak na elektromobilnost.
Nadalje, Vijeće je pozvalo na hitnu reviziju Direktive 2006/66/EZ, koja bi trebala obuhvatiti sve relevantne materijale za baterije te u kojoj bi se osobito trebali razmotriti posebni zahtjevi za litij i kobalt, kao i mehanizam kojim bi se omogućila prilagodba te direktive budućim promjenama u tehnologijama baterija.
(9)
U Komunikaciji Komisije od 11. ožujka 2020.
naslovljenoj „Novi akcijski plan za kružno gospodarstvo – Za čišću i konkurentniju Europu” navodi se da će se u okviru prijedloga za novi regulatorni okvir za baterije razmatrati pravila o recikliranom sadržaju i mjere za povećanje stopa skupljanja i recikliranja za sve baterije kako bi se osigurala oporaba vrijednih materijala i pružile smjernice potrošačima te da će biti usmjeren na moguće postupno ukidanje nepunjivih baterija ako postoje alternativna rješenja.
Nadalje, navodi se da će se razmatrati zahtjevi u pogledu održivosti i transparentnosti, uzimajući u obzir ugljični otisak izrade baterija, etičku nabavu sirovina i sigurnost opskrbe kako bi se olakšali ponovna uporaba, prenamjena i recikliranje baterija.
(10)
Usmjerenost na čitav životni ciklus svih baterija stavljenih na tržište Unije zahtijeva utvrđivanje usklađenih zahtjeva za proizvode i stavljanje na tržište, uključujući postupke ocjenjivanja sukladnosti, kao i zahtjeve kojima bi se u potpunosti obuhvatila završna faza životnog ciklusa baterija.
Zahtjevi koji se odnose na završnu fazu životnog ciklusa potrebni su za smanjenje učinaka baterija na okoliš i, osobito, za potporu stvaranju tržištâ recikliranja za baterije i tržištâ za sekundarne sirovine iz otpadnih baterija.
Kako bi se ostvarili predviđeni ciljevi obuhvaćanja čitavog životnog ciklusa baterije u jednom pravnom instrumentu i pritom izbjegle prepreke za trgovinu i narušavanje tržišnog natjecanja te kako bi se zaštitio integritet unutarnjeg tržišta, pravila kojima se utvrđuju zahtjevi za baterije trebala bi se ujednačeno primjenjivati na sve gospodarske subjekte u Uniji, pri čemu se državama članicama ne bi trebao ostaviti prostor za razlike u provedbi.
Direktivu 2006/66/EZ trebalo bi stoga zamijeniti uredbom.
(3) Direktiva 2006/66/EZ Europskog parlamenta i Vijeća od 6. rujna 2006. o baterijama i akumulatorima i o otpadnim baterijama i akumulatorima te stavljanju izvan snage Direktive 91/157/EEZ (SL L 266, 26.9.2006., str.
1.).